*László Noémi*

**Amikor nagy leszek**

Amikor nagy leszek, és én leszek az anyukád,

és te a kislányom leszel, jobban fogok vigyázni rád,

nem szólok bele abba, mit eszel,

mikor kelsz, mikor fekszel, milyen a ruhád,

amikor nagy leszek, és te kicsi leszel,

nem kiáltozom majd, hogy leesel,

nem firtatom, miért maszatos a kezed,

nem nézem, dolgaid hová teszed,

amikor nagy leszek, és a sötét

földre ereszti súlyos köntösét,

azt kívánom majd: bár lennék gyerek,

hogy elalváskor átöleljelek.